IэмалыщIэхэр къагъэсэбэп
КъБКъУ-м иджыблагъэ щекIуэкIащ Кейс-Рум «Грани» фIэщыгъэр зиIэ щIыналъэпсо чемпионатым и щIыпIэ Iыхьэр. Егъэджэныгъэр адэкIи езыгъэфIакIуэ а Iэмалым мы зэманым шэщIауэ зыщеужь Кавказ Ищхъэрэ федеральнэ щIыналъэм.
Зэпеуэм и къэпщытакIуэхэр. Зэпеуэм хэтащ уиверситетым ПравэмкIэ, экономикэмрэ финансхэмкIэ и институтым (ИПЭИФ) и студентхэр зыхэт гупибл: «Мэр в квадрате», «Фортуна», «Профи+», «Альтернатива», «Домино», «Прогресс», «Перфект». Къыхэдгъэщынщи, кейс методикэр ар еджэныр къауха нэужь, IэщIагъэлI ныбжьыщIэхэр лэжьапIэ IэнатIэм щызрихьэлIэнкIэ хъуну щытыкIэ къызэрымыкIуэхэм хэкIыпIэ зэмылIэужьыгъуэхэр къыхуагъуэтыфу езыгъасэ Iэмалщ. Апхуэдэ Iуэху бгъэдыхьэкIэ мы зэманым шэщIауэ къыщагъэсэбэп еджапIэ нэхъыщхьэ куэдым.
Зи гугъу тщIы зэпеуэм хэта студентхэм ИнтернеткIэ ипэкIэ хуагъэхьащ зрагъэгъуэт IэщIагъэмкIэ зыщылэжьэнкIэ хъуну IэнатIэм епхауэ щытыфыну Iуэхугъуэ къиинхэр щызэхуэхьэсауэ зэрыт тхылъхэр. Студентхэр я закъуэуи гупуи елэжьащ къыхуагъэува къалэнхэр зэфIэхыным икIи хэкIыпIэу ялъагъу псори зэпеуэм и утыкум къыщагъэнэIуащ.
Зэхьэзэхуэм хэтхэм я зэфIэкIым кIэлъыплъащ ИПЭИФ-м бухучётымкIэ, анализымрэ аудитымкIэ и кафедрэм и унафэщI Шыд Андемыркъан, институтым и профессорхэр, доцентхэр. Дэтхэнэ гупым и лэжьыгъэри къызыхуэтыншэу къапщыта нэужь, абыхэм нэхъыфIхэр къыхагъэбелджылыкIащ. Япэ увыпIэр къихьащ Нэгъуей Даянэ зи пашэ «Прогресс» гупым. ЕтIуанэ хъуащ Гадиевэ Танзиля зи унафэщI «Перфект»-р, ещанэр — Бузд Заремэ и «Профи+» гупырщ.
ЩIыпIэ зэпеуэхэм щытекIуахэр щызэхьэзэхуэнущ Кавказ Ищхъэрэ федеральнэ университетым 2016 гъэм и накъыгъэ мазэм щекIуэкIыну Кейс-Рум «Грани» щIыналъэпсо чемпионатым и кIэух зэхыхьэм.
КЪАРДЭН Маритэ.
